**KATEDRA PEDAGOGICKEJ A ŠKOLSKEJ PSYCHOLÓGIE**

**Dražovská 4, 949 01 NITRA, +421 376408220**

 [**http://www.kpsp.pf.ukf.sk**](http://www.kpsp.pf.ukf.sk)

**POŽIADAVKY NA PRIJÍMACIE SKÚŠKY**

**Študijný program UČITEĽSTVO PSYCHOLÓGIE (V KOMBINÁCII)**

**bakalárske štúdium (denné štúdium)**

**Zdôvodnenie**

Vykonávanie učiteľskej profesie vyžaduje od človeka profesijné kompetencie, ktoré idú nad rámec poznania a vedomostí z oblasti, ktorú učí, resp. plánuje učiť. Mnohé profesijné kompetencie je možné rozvíjať praxou a štúdiom, čo je aj cieľom pregraduálnej prípravy. Sú však zručnosti a vlastnosti, ktoré od uchádzačov o štúdium učiteľstva očakávame už pri nástupe na štúdium. Medzi ne nesporne patrí istá úroveň kognitívnych schopností (rozvinuté analytické a kritické myslenie), ktoré dávajú študentom predpoklad pre úspešné zvládnutie štúdia. Navyše, rozvinuté kognitívne schopnosti aj do budúcna umožňujú predpokladať, že absolventi nášho študijného programu budú vo svojej profesii vo vyššej miere schopní kvalitného spracovávania a vyhodnocovania informácií a budú vlastným príkladom k tomu viesť aj svojich žiakov.

Profesia pedagogického zamestnanca kladie značné nároky aj na osobnostnú štruktúru človeka. Výskumy preukazujú, že je žiaduce, aby pedagogický zamestnanec disponoval vlastnosťami ako vyššia miera extraverzie, svedomitosti a prívetivosti (súvisia s efektívnosťou, pracovným výkonom a pracovnou spokojnosťou pedagogického zamestnanca/učiteľa) a zároveň nižšia miera negatívnej emocionality. Keďže osobnostné črty sú relatívne stabilné, ich mapovaním už pri prijímacom konaní vieme významným spôsobom skvalitniť výber a perspektívne kvalitu výkonu profesie pedagogického zamestnanca.

**Obsah a forma prijímacej skúšky**

**Test predpokladov pre štúdium učiteľstva psychológie** skúma vybrané osobnostné vlastnosti, ktorými by mal disponovať adept učiteľskej profesie. Test pokrýva spektrum osobnostných vlastností v jej jednotlivých oblastiach, ako sú kognitívne schopnosti, charakterové vlastnosti, temperament a záujmy a je zameraný tiež na identifikáciu prípadných negatívnych (kritických) hodnôt uvedených oblastí.

**Forma skúšky** – písomný test pozostáva z batérie úloh a dotazníkov: prvá časť úloh mapuje úroveň kognitívnych schopností (so špeciálnym zameraním na kritické myslenie), ktoré sú nevyhnutným predpokladom pre pregraduálnu prípravu v odbore učiteľstvo psychológie; druhá časť úloh zhodnotí osobnostné predpoklady pre vykonávanie profesie pedagogického zamestnanca.

**Obsah prijímacej skúšky** – test bude pozostávať z dvoch častí: v prvej časti budú uchádzači riešiť sériu úloh, ktoré preveria ich kognitívne schopnosti (so zameraním na kritické myslenie: schopnosť tvoriť úsudok, rozpoznávať domnienky, dedukovať, interpretovať a hodnotiť argumenty); v druhej časti budú uchádzačom administrované osobnostné dotazníky mapujúce ich prevládajúce osobnostné črty.

**Spôsob vyhodnocovania prijímacej skúšky**

Uchádzač môže v prijímacom konaní získať za prijímaciu skúšku maximálne 50 bodov, z toho maximálne 25 bodov za úlohy preverujúce kognitívne schopnosti a maximálne 25 bodov za dotazníky mapujúce osobnostné črty.

**Odporúčaná literatúra k príprave:**

Čavojová, Vladimíra a kol. (2016) Rozum: Návod na použitie

Dobelli, Rolf (2015) Umenie jasného myslenia (52 omylov v myslení, ktoré radšej prenechajte ostatným)

Harrison, Guy P. (2018) Mysli!

Kahneman, Daniel (2019) Myslenie rýchle a pomalé

Kosturková, Martina — Ferencová, Janka (2019) Stratégie rozvoja kritického myslenia (Kritické argumentovanie, debatovanie, písanie a organizovanie poznatkov)

Markoš, Ján (2019) Sila rozumu v bláznivej dobe (Manuál kritického myslenia)

Moukheiber, Albert (2021) Ako sa mozog s nami zahráva

Predbežné výsledky prijímacieho konania budú zverejňované prostredníctvom informačného systému UKF.